Rossiyada terrorchilikni targ'ib qilgan o'zbekistonlik erkak qo'lga olindi — video

Rossiyada “Tavhid va jihod katibasi” terrorchilik tashkilotini ijtimoiy tarmoqlarda targ'ib qilgan o'zbekistonlik erkak 17 yilga qamaldi. Bu haqda xabarovsk axborot agentligi xabar berdi.
Ma'lum bo'lishicha, erkak 2019 yilda immigratsiya qonunchiligini buzgani uchun Rossiyadan chiqarib yuborilgan. Biroq bir necha kundan keyin u ilgari yashab ishlagan xabarovsk shahriga aldov yo'li bilan qaytib kelgan.
“U xabarovskka qaytib kelgach, taqiqlangan xalqaro terrorchilik tashkilot ‘Jabhat an-Nusra’ning tarkibiy bo'linmasi ‘Tavhid va jihod katibasi’ terrorchilik guruhiga ixtiyoriy ravishda qo'shilganini tan olgan. Unga ijtimoiy tarmoqlarda jihodchilikni targ'ib qilish vazifasi yuklatilgan”, deyiladi xabarda.
Ta'kidlanishicha, o'zbekistonlik erkak buni amalga oshirish uchun ijtimoiy tarmoqlardan birida kanal ochgan va u yerda terrorizmga ommaviy chaqiriqlar va ekstremizmni oqlovchi postlarni joylashtirgan. Shuningdek, hamyurtlaridan mazkur faoliyat bilan shug'ullanishni so'ragan.
Holat yuzasidan erkakka nisbatan 17 yilga ozodlikdan mahrum qilish jazosi tayinlangan. U dastlabki 4 yilni qamoqda, qolgan muddatni qattiq rejimli koloniyada o'tkazadi.

Avvalroq Rossiyada yana bir o'zbekistonlik migrant terroristik tashkilotni moliyalashtirishda ayblanib qo'lga olingandi. Shuningdek, terror guruhning o'zbekistonlik tarafdori Rossiyada qo'lga olingan.